CELEX: C2006/190/43
Language: fi
Date: 2006-08-12 00:00:00
Title: Asia T-155/06: Kanne 14.6.2006 — Tomra Systems ym. v. komissio

12.8.2006   
            
            
               FI
            
            
               Euroopan unionin virallinen lehti
            
            
               C 190/24
            
         Kanne 14.6.2006 — Tomra Systems ym. v. komissio
   (Asia T-155/06)
   (2006/C 190/43)
   Oikeudenkäyntikieli: englanti
   Asianosaiset
   
      Kantajat: Tomra Systems ASA (Asker, Norja), Tomra Europe AS (Asker, Norja), Tomra Systems BV (Apeldoorn, Alankomaat), Tomra Systems GmbH (Hilden, Saksa), Tomra Butikksystemer AS (Asker, Norja), Tomra Systems AB (Sollentuna, Ruotsi) ja Tomra Leergutsysteme GmbH (Wien, Itävalta) (edustajat: solicitor A. Ryan ja lakimies J. Midthjell)
   
      Vastaaja: Euroopan yhteisöjen komissio
   Vaatimukset
   
               —
            
            
               komission 29.3.2006 tekemä päätös COMP/E-1/38.113 — Prokent/Tomra on kumottava kokonaisuudessaan
            
         
               —
            
            
               vastaaja on velvoitettava korvaamaan oikeudenkäyntikulut, mukaan lukien kulut, jotka aiheutuivat kantajille siitä, että ne joutuivat hankkimaan pankkitakauksen, koska vastaaja oli velvoittanut ne maksamaan sakon
            
         
               —
            
            
               vaihtoehtoisesti kumoaa tai alentaa huomattavasti edellä mainitun päätöksen 2 artiklassa määrätyn sakon määrää
            
         
               —
            
            
               velvoittaa vastaajan korvaamaan oikeudenkäyntikulut, mukaan lukien kulut, jotka aiheutuivat kantajille siitä, että ne joutuivat hankkimaan pankkitakauksen, koska vastaaja oli velvoittanut ne maksamaan sakon
            
         Oikeudelliset perusteet ja pääasialliset perustelut
   Kantajat kuuluvat Tomra-konserniin, jonka toimialana on käytettyjen juomapakkausten kerääminen pääasiallisesti palautusautomaattien avulla sekä tähän liittyvät tavarat ja palvelut.
   Komissiolle tehtiin vuonna 2001 kantelu, jossa ilmoitettiin, että kantajat käyttävät väärin määräävää markkina-asemaansa, mikä estää kantelijan pääsyn markkinoille.
   Riitautetussa päätöksessään komissio katsoi, että kantajat rikkoivat EY 82 artiklaa ja ETA-sopimuksen 54 artiklaa vuosina 1998–2002 noudattaessaan Itävallassa, Saksassa, Alankomaissa, Norjassa ja Ruotsissa kansallisten palautusautomaattimarkkinoiden osalta markkinoiden sulkemiseen tähtäävää strategiaa, johon liittyi yksinoikeussopimuksia, yksilöityjä määrällisiä sitoumuksia ja yksilöityjä taannehtivia alennusjärjestelmiä. Komissio määräsi kantajille 24 miljoonan euron suuruisen sakon.
   Kanteensa tueksi kantajat väittävät, että komissio
   
               —
            
            
               nojautui ilmeisen virheellisiin ja epäluotettaviin todisteisiin osoittaakseen, että konserni suunnitteli strategian kilpailun poissulkemiseksi ja että se noudatti tätä strategiaa asiakkaittensa kanssa tekemillään 49 sopimuksella vuosina 1998–2002
            
         
               —
            
            
               teki ilmeisiä virheitä arvioidessaan sitä, voitiinko sopimuksilla sulkea pois kilpailu, ja jättäessään tältä osin esittämättä perustelut sekä arvioidessaan sitä, suljettiinko näillä sopimuksilla todellisuudessa kilpailu pois
            
         
               —
            
            
               teki ilmeisen oikeudellisen virheen katsoessaan, että yksinoikeussopimukset, yksilöidyt määrälliset sitoumukset ja yksilöidyt taannehtivat alennukset ovat sellaisenaan lainvastaisia EY 82 artiklan nojalla
            
         
               —
            
            
               teki ilmeisen virheen katsoessaan, että sitomattomilla määrällisillä sitoumuksilla voidaan rikkoa EY 82 artiklaa
            
         
               —
            
            
               loukkasi suhteellisuus- ja syrjimättömyysperiaatteita määrätessään kantajille 24 miljoonan euron suuruisen sakon